Πρόταση κανονισμού (ΕΚ) του Συμβουλίου σχετικά με τη χορήγηση χρηματοδοτικής συνδρομής υπέρ της Πορτογαλίας για την εφαρμογή ειδικού προγράμματος εκσυγχρονισμού της βιομηχανίας κλωστοϋφαντουργικών προϊόντων - ειδών ένδυσης (94/C 373/08) COM(94) 562 τελικό - 94/0280 (CNS)

(Υποβλήθηκε από την Επιτροπή στις 2 Δεκεμβρίου 1994)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Β τελευταίο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

τη γνώμη της Επιτροπής των Περιφερειών,

Εκτιμώντας:

ότι ένα σημαντικό τμήμα της βιομηχανίας κλωστοϋφαντουργικών προϊόντων - ειδών ένδυσης της Πορτογαλίας παρουσιάζει μεγάλες αδυναμίες μπροστά στις τρέχουσες ή προβλεπόμενες εξελίξεις του διεθνούς ανταγωνισμού και ότι η σημασία του εν λόγω τομέα στο οικονομικό πλέγμα ορισμένων πορτογαλικών περιφερειών, κινδυνεύει να πλήξει την οικονομική και κοινωνική συνοχή της Κοινότητας 7

ότι, στις 15 Δεκεμβρίου 1993, το Συμβούλιο ενέκρινε την πρόθεση της Επιτροπής να διαθέσει 400 εκατομμύρια Ecu για τον εκσυγχρονισμό της πορτογαλικής βιομηχανίας κλωστοϋφαντουργικών προϊόντων - ειδών ένδυσης 7

η Επιτροπή δημοσίευσε στην Επίσημη Εφημερίδα των Ευρωπαϊκών Κοινοτήτων την ανακοίνωση 94/C/180/04 προς τα κράτη μέλη, σχετικά με τους προσανατολισμούς της πρωτοβουλίας που προορίζεται για τον εκσυγχρονισμό της πορτογαλικής βιομηχανίας κλωστοϋφαντουργικών προϊόντων - ειδών ένδυσης (1) 7

ότι η αρμόδια για τον προϋπολογισμό αρχή συμφώνησε να εγγράψει τα χρηματοδοτικά μέσα που αφορούν το εν λόγω πρόγραμμα, σε ένα από τα κεφάλαια του προϋπολογισμού που υπάγεται στον τίτλο III των δημοσιονομικών προοπτικών που επισυνάπτονται στη μεταξύ των θεσμικών οργάνων συναφθείσα συμφωνία της 29ης Οκτωβρίου 1993 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού (2) 7

ότι θα πρέπει να καθοριστούν οι διατάξεις που διέπουν τη χρησιμοποίηση των εν λόγω πόρων 7

ότι, για να απλοποιηθεί η διαχείριση των εν λόγω πόρων η οποία θα έπρεπε να ανατεθεί στην Επιτροπή, και για να εξασφαλιστεί η συνέπεια σε σχέση με άλλες διαρθρωτικές παρεμβάσεις της Κοινότητας, η Επιτροπή θα εφαρμόσει τις κατάλληλες διατάξεις που διέπουν τα διαρθρωτικά ταμεία, και ιδίως εκείνες των κανονισμών (ΕΟΚ) αριθ. 2052/88, (ΕΟΚ) αριθ. 4253/88, (ΕΟΚ) αριθ. 4254/88, (ΕΟΚ) αριθ. 4255/88, (ΕΟΚ) αριθ. 1866/90, όπως τροποποιήθηκαν από τους κανονισμούς (ΕΟΚ) αριθ. 2081/93 (3), (ΕΟΚ) αριθ. 2082/93 (4), (ΕΟΚ) αριθ. 2083/93 (5), (ΕΟΚ) αριθ. 2084/93 (6) και (ΕΟΚ) αριθ. 2745/94 (7),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθο 1

Θεσπίζεται για τη χρονική περίοδο 1995-1999, ένα πρόγραμμα εκσυγχρονισμού της πορτογαλικής βιομηχανίας κλωστοϋφαντουργικών προϊόντων - ειδών ένδυσης, έτσι ώστε να διευκολυνθεί η προσαρμογή της στη εξέλιξη του διεθνούς ανταγωνισμού.

Άρθρο 2

Τα επιλέξιμα μέτρα, οι συνθήκες χορήγησης της κοινοτικής ενίσχυσης, καθώς και οι διατάξεις εφαρμογής είναι εκείνες που περιλαμβάνονται στην ανακοίνωση 94/C 180/04 της Επιτροπής (8).

Άρθρο 3

Το ειδικό πρόγραμμα «πορτογαλική κλωστοϋφαντουργία» αποτελεί το αντικείμενο από κοινού χρηματοδότησης του κράτους μέλους και της Κοινότητας. Η συνολική κοινοτική συμμετοχή στο εν λόγω πρόγραμμα ανέρχεται σε 400 εκατομμύρια Ecu σε τιμές του 1994. Θα καταστεί επίσης δυνατό να συναφθούν δάνεια από την Ευρωπαϊκή Τράπεζα Επενδύσεων. Για να διευκολυνθεί το εν λόγω είδος χρηματοδότησης, οι πορτογαλικές επιχειρήσεις θα δύνανται να τυγχάνουν επιδοτήσεων επιτοκίων των οποίων η χρηματοδότηση θα εξασφαλιστεί, μέχρι ποσού ύψους 100 εκατομμυρίων Ecu, με ανάληψη επί της συνολικής χρηματοδότησης που προβλέπεται για την εν λόγω ενέργεια.

Άρθρο 4

Εφαρμόζονται οι κανονιστικές διατάξεις που διέπουν τα διαρθρωτικά ταμεία, και ιδίως εκείνες που αφορούν τα ποσοστά παρέμβασης, την επιλεξιμότητα των δαπανών, την παρακολούθηση, την αξιολόγηση, τη δημοσιονομική εκτέλεση και το δημοσιονομικό έλεγχο, καθώς και την τιμαριθμική αναπροσαρμογή.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ αριθ. C 180 της 1. 7. 1994, σ. 15.

(2) ΕΕ αριθ. C 331 της 7. 12. 1993, σ. 1.

(3) ΕΕ αριθ. L 193 της 31. 7. 1993, σ. 5.

(4) ΕΕ αριθ. L 193 της 31. 7. 1993, σ. 20.

(5) ΕΕ αριθ. L 193 της 31. 7. 1993, σ. 34.

(6) ΕΕ αριθ. L 193 της 31. 7. 1993, σ. 39.

(7) ΕΕ αριθ. L 290 της 11. 11. 1994, σ. 4.

(8) ΕΕ αριθ. C 180 της 1. 7. 1994, σ. 15.